Lukas Podolski
Lukas Josef Podolski (rođen kao Łukasz Józef Podolski) jeste njemački profesionalni nogometaš poljskog porijekla. Igra na poziciji napadača, a trenutno nastupa za turski Antalyaspor. Ljevak je, a poznat je po jakom udarcu, tehnici i prodorima po lijevoj strani. 1995. pridružio se 1. FC Kölnu, a za prvi tim zaigrao je 2003. Odigrao je 81 utakmicu za ovaj klub prije prelaska u Bayern 2006. S novim klubom osvojio je duplu krunu 2008 (domaće prvenstvo i kup). Naredne godine vratio se u Köln, gdje je ostao 3 godine, nakon čega je potpisao ugovor s Arsenalom, s kojim je osvojio FA kup 2014. Iako je imao pravo nastupa i za Njemačku i za Poljsku, odabrao je Njemačku, za koju je debitirao 2004. i otad je redovno pozivan u reprezentaciju na sva velika takmičenja. Treći je po broju nastupa u reprezentaciji, a po broju golova u njoj dijeli 5. mjesto s Völlerom i Klinsmannom. 29. maja 2013. postigao je najbrži gol u historiji njemačke reprezentacije u pobjedi 4-2 protiv Ekvadora u prijateljskoj utakmici, zatresavši mrežu već u 9. sekundi. To je i drugi najbrži gol svih vremena u reprezentativnim utakmicama; ispred Podolskog je samo Davide Gualtieri iz San Marina, koji je u utakmici protiv Engleske 1993. dao gol nakon svega 8,3 sekunde.